Tibbiy uskunaning ma’nan eskirganlik darajasini aniqlovchi mezonlarni tasdiqlash to‘g‘risida

O‘zbekiston Respublikasi Vazirlar Mahkamasining 2017-yil 21-iyundagi 405-son “Tibbiy faoliyatni litsenziyalash tartibini yanada takomillashtirish chora-tadbirlari to‘g‘risida”gi qaroriga muvofiq buyuraman:
 1. Tibbiy uskunaning ma’nan eskirganlik darajasini aniqlovchi mezonlar ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran uch oy o‘tgach kuchga kiradi.
 Mazkur mezonlar Vazirlar Mahkamasining 2017-yil 21-iyundagi 405-son “Tibbiy faoliyatni litsenziyalash tartibini yanada takomillashtirish chora-tadbirlari to‘g‘risida”gi qaroriga asosan tibbiy faoliyat bilan shug‘ullanuvchi tashkilotlarda foydalaniladigan tibbiy uskunalarning ma’nan eskirganlik darajasini belgilaydi.
 1. Mulkchilik shaklidan qat’i nazar, yangi tashkil etilayotgan yoki qayta jihozlanayotgan tibbiy faoliyatni amalga oshiruvchi tashkilotlar faqat Tibbiyot amaliyotida qo‘llanilishiga ruxsat etilgan dori vositalari, tibbiy buyumlar va tibbiy texnika davlat reyestrida mavjud bo‘lgan tibbiy uskunalar bilan jihozlanishi lozim.
 2. Tibbiy faoliyatni amalga oshiruvchi tashkilotlar yangi yaratilgan tibbiy uskunalardan ular belgilangan tartibda davlat ro‘yxatidan o‘tkazilgandan keyin foydalanishlari mumkin.
 3. Tibbiy faoliyat bilan shug‘ullanuvchi tashkilotlar uchun tibbiy uskunaning ma’nan eskirganlik darajasi uning ishlab chiqarilgan yili orqali aniqlanadi.
 4. Tibbiy uskunaning texnik pasportida yoki yorlig‘ida ko‘rsatilgan ekspluatatsiya muddati tugagandan keyin mazkur tibbiy uskuna ma’nan eskirgan hisoblanadi.
 5. Tibbiy uskunaning texnik pasportida yoki yorlig‘ida ekspluatatsiya muddati ko‘rsatilmagan hollarda, ushbu tibbiy uskuna ishlab chiqarilgan sanadan boshlab 15 yil o‘tgandan keyin ma’nan eskirgan hisoblanadi.
 6. Tibbiy uskunaning texnik pasportida yoki yorlig‘ida ishlab chiqarilgan sanasi ko‘rsatilmagan bo‘lsa, bunday tibbiy uskunalardan foydalanish taqiqlanadi.
 7. Tibbiy faoliyatni amalga oshirayotgan tashkilotlar o‘zlarida mavjud bo‘lgan ishlab chiqarilgan yili ko‘rsatilmagan hamda ma’nan eskirgan tibbiy uskunalarni 2023-yilning 1-yanvar kuniga qadar yangi uskunalarga almashtirishlari lozim.
 8. Yangi tashkil etilgan tibbiyot tashkilotlari ma’nan eskirgan tibbiy uskunalardan foydalanishlari taqiqlanadi.
 9. Mazkur mezonlar O‘zbekiston Respublikasi Savdo-sanoat palatasi bilan kelishilgan.